text: Flere kommuner bruger babyrobotter
  19 maj 2013 kl. 14.27
  Hver tredje kommune i Syd- og Sønderjylland bruger nu babyrobotter, der græder som levende babyer, til at lære unge piger om livet som mor.
  I november 2012 brugte 12 danske kommuner babyrobotter, men her et halvt år senere, er tallet steget til over 20 kommuner.
  I Syd- og Sønderjylland er det Vejen, Aabenraa, Sønderborg, Haderslev og Varde, der nu bruger babyrobotter.
  Aabenraa Kommune har netop sendt otte ansatte på kursus i at bruge simulatorerne, mens man i Vejen Kommune har kørt med babyrobotter siden september sidste år.
  Vejen har hidtil haft 12 unge kvinder mellem 15 og 23 år igennem et forløb, hvor de prøver tilværelsen som mor, skriver Jyske Vestkysten.
  